’ए मसला छड़ा साढ़ा मसला नेईं है। पूरी दुनियां दे मजूरें दा गल्ला ऐ। इस बरादरी ने जदूं बी आत्मा दी बाज उप्पर चुक्की, अपने हक्के लेई बोल्ले। टब्बरे गी रोंदै दिक्खियै रड़ाए। तदूं गै जाल्मैं, कसाइयैं, लुटेरैं इन्हें गी दबाया। सखतियां कित्तियां ते मजबूर करी छुड़ेआ चुप्प रौने लेई। बो अज्ज ए बाज जेह्ड़ी उप्पर चुक्कियै कुसै दै दबानै करी दबोई नेईं सकदी। हून ज्वालामुखी फट्टी चुक्केदा ऐ। ऐ इस छिडै चा हून लावा निकलै र’दा ऐ। इसी पूरेआं नेईं जाई सकदा। जो बी पूरने दी कोशश करग, लाबा रोकने दी कोशश करग भस्म होई जाग इद्दै बिच। नशानी बी नेईं रौ’ग उस दी।